KIRJALLINEN KYSYMYS E-1590/99 esittäjä(t): Hanja Maij-Weggen (PPE-DE) komissiolle. Noin 40 miljoonan ecun katoaminen ECIP-ohjelmasta (Euroopan yhteisön sijoituskumppanit).



Virallinen lehti nro 170 E , 20/06/2000 s. 0042 - 0043



KIRJALLINEN KYSYMYS E-1590/99 esittäjä(t): Hanja Maij-Weggen (PPE-DE) komissiolle (1. syyskuuta 1999) Aihe: Noin 40 miljoonan ecun katoaminen ECIP-ohjelmasta (Euroopan yhteisön sijoituskumppanit) Voiko komissio vahvistaa, että noin 40 miljoonaa ecua on kadonnut ECIP-ohjelmasta, joka on EU:n kehitysmaiden yritystoiminnan kehittämistä koskeva rahoitusväline? Milloin nämä varat katosivat ja milloin Euroopan komissio huomasi katoamisen? Ketkä komission jäsenet ja mitkä komission yksiköt ovat ensi kädessä vastuussa ECIP-ohjelmasta ja sen rahoitusvalvonnasta? Mitä toimia komissio on toteuttanut varojen katoamisen selvittämiseksi? Mitä tuloksia se on selvitysten yhteydessä saanut? Mitä komissio on tehnyt estääkseen tällaisen ongelman syntymisen vastaisuudessa? Christopher Pattenin komission puolesta antama yhteinen vastaus kirjallisiin kysymyksiin E-1590/99 ja E-1594/99 (26. lokakuuta 1999) Lehdistön väitteet siitä, että EC Investment Partners -rahoitusvälineen (ECIP) varoja olisi kadonnut 42 miljoonan euron arvosta, eivät pidä paikkaansa. Lehtiartikkelit perustuivat lehdistön väärään tulkintaan parlamentin budjettikomitealle jaetusta julkisesta komission ilmoituksesta, jonka mukaan ECIP-verkoston jäsenrahoituslaitokset palauttavat 42 miljoonaa euroa liittyen 1 348 loppuunsaatettuun ECIP:n toimeen. Tällainen palautus on ECIP-rahoitusvälineen toiminnassa rutiinia. Varat ovat ECIP-verkostoon valtuutettujen rahoituslaitosten hallussa, joista jokaisella on erityinen komission kanssa tehty puitesopimus. Varat on tarkastettu neuvoston 29. tammikuuta 1996 antaman asetuksen (EY) 0213/96 EC Investment Partners -rahoitusvälineen täytäntöönpanosta Latinalaisen Amerikan, Aasian ja Välimeren alueen maissa sekä Etelä-Afrikan tasavallassa(1) määräysten mukaisesti. Jos tilintarkastus herättää epäilyksiä poikkeuksista tai petoksista, Euroopan petostentorjuntavirastoon (OLAF) otetaan välittömästi yhteyttä. Komissio lisäsi vuonna 1999 pyrkimyksiään saattaa nämä tapaukset loppuun ja periä takaisin riippumattomassa tilintarkastuksessa todettu 42 miljoonan euron summa. Ulkosuhteista vastaava pääosasto on vastuussa ECIP-ohjelmasta. Taloudellisen toimeenpanon varmistaa ulkomaanavun yhteinen toimiala. Komissio toimittaa neuvostolle ja parlamentille joka vuosi yksityiskohtaisen tilastotietoja sisältävän kertomuksen ECIP-ohjelman täytäntöönpanosta. Komissio lähettää suoraan parlamentin jäsenelle ja parlamentin pääsihteeristöön vuoden 1997 kertomuksen ja vuoden 1998 yleiskatsauksen. Komissio on lisäksi tehnyt ECIP:tä koskevan asetuksen yhteydessä, avoimen kansainvälisen tarjouskilpailun jälkeen, sopimuksen Deloitte S.A:n kanssa riippumattoman arvioinnin tekemisestä, jonka on määrä valmistua ennen vuoden 1999 loppua. Arviointi toimitetaan neuvostolle ja parlamentille heti sen valmistuttua. Vuoden 1995 jälkeen käynnistetyistä toimista ECIP-ohjelman hallinnon tehostamiseksi keskusteltiin ja sovittiin neuvoston ja parlamentin kanssa 1994-1995 ja ne sisältyvät nykyiseen ECIP:tä koskevaan asetukseen. Komissio on ottanut toimet käyttöön täysin. Niitä ovat riippumattomat arviointitutkimukset (1990 Touche Ross, 1994 SEMA Group, 1999 Deloitte (käynnissä)), riippumattomat taloustutkimukset (1996 Coopers & Lybrand, 1997 Price Waterhouse Coopers), teknisen avun yksiköt (1997 eteenpäin), ja erityiset petostenvastaiset määräykset ja maininnat sopimussakosta kaikissa sopimuksissa. (1) EYVL L 28, 6.2.1999.